Erstatningsfærgen Sleipner sad torsdag fast i en sandbanke ud for Sundsøre havn, efter at færgen havde fået to motorstop. Men efter flere timers arbejde med dykkere og en gravemaskine, så lykkedes det færgen at komme i havn igen, det fortæller Kent Kås Vestergård, der er reder for færgeruten mellem Sundsøre og Hvalpsund og drift- og anlægschef i Vesthimmerland Kommune. - Vores plan om at bruge en gravmaskine til at grave færgen fri lykkedes. Og så fik vi den ene motor til at starte, så derfor kunne færgen faktisk sejle over til Sundsøre havn selv, siger han. Det var også det gunstige vejr uden kraftig vind, der muliggjorde, at færgen selv kunne sejle over til havnen. Endnu ukendt hvornår den sejler igen Det tog mange timer før gravearbejdet var slut, men cirka klokken 21.20 torsdag aften gik færgen fri. Og nu skal den anden motor repareres, og derfor er det fortsat uvist, hvornår færgen igen vil komme ud på vandet. - Vi er selvfølgelig kede af det på kundernes vegne, men vi arbejder på højtryk for at få det løst, siger Kent Kås Vestergård og fortsætter: - Men hvor længe der går, før færgen sejler igen, kan vi ikke sige på nuværende tidspunkt. Efter omstændighederne er drift- og anlægschefen dog glad for, hvordan situationen er håndteret. - Det er gået rigtig godt, og der var et godt samarbejde med dykkerne og med gravemaskinen, de ydede et fantastisk arbejde, siger han. I løbet af fredagen vil borgere få besked via færgens hjemmeside, Facebook-side og en SMS-ordning om, hvornår færgen forventes at sejle igen. Ifølge Kent Kås Vestergård håber de på, at den sejler igen lørdag.

Opsummering:
Torsdag morgen gik lånefærgen mellem Sundsøre og Hvalpsund på grund, men den er nu gravet fri fra en sandbanke og er tilbage i havn.